અગમનું સૂચન સાંભળવા છતાં મારા માટે હજુ ઓછામાં ઓછું એક વર્ષ સાયન્સ સાથે બથોડાં ભર્યા વગર છૂટકો નહોતો. ઓછામાં ઓછું એક વર્ષ એટલા માટે કારણ કે આજ વર્ષે હું પાસ થઈ જઈશ તેવો મને વિશ્વાસ નહોતો. એક સમય એવો હતો કે કોઈ શિક્ષક મને તેમનો અર્જુન ગણાવવામાં ગર્વ અનુભવતા હતા અને આ વર્ષે મોટા ભાગના શિક્ષકોની નજરમાં મને મારા માટે તુચ્છકાર દેખાતો હતો. અને એ કેટલું સ્વાભાવિક હતું! એક તો ચાલું તાસમાં હું ઘણી વાર મસ્તી કરતા પકડાતો, પરીક્ષામાં કોઈ સારો દેખાવ નહિ, અને શાળાના કોઈ શિક્ષકના ટ્યુશન પણ નહિ! પછી કોઈના માનીતા થવાનું એક પણ કારણ ખરૂ? આ વર્ષે અભ્યાસમાં મે કંઈ પણ ઊકાળ્યું હોય તેવું યાદ નથી. માત્ર અને માત્ર ધમાલ મસ્તી યાદ આવે છે.